Linnapea vastustest ilmnes huvipakkuvaid uusi fakte lisaks varem antud infole, millest mõnedki neist väärivad eraldi  uudissõnumit ja teised pikemat kirjutist. Näiteks alustas ja lõpetas linnapea selle arusaamaga, et kodanikel on alati võimalik pöörduda oma muredega linnavalitsuse poole, mis on kahtlematult õige. Samas jäi ikkagi ühel küsijal vastus saamata selle kohta, miks alles läinud neljapäeval kuulutati kohtumine välja, kui seda oleks võinud teha ka päev varem ja avaldada ajalehes Sindi Sõnumid. Kuulajale jäi mulje, et linnapea ei tee vahet üksikisikute vastuvõtu ja rahvakoosoleku vahel. Seetõttu otsustas siinkirjutaja  katkestada koosoleku lõpul linnapea katse inimestele puru silma ajada ja võttis kodanikuna õiguse selgitada kahe põhimõtteliselt erineva asja vahel vahe tegemist. Siinjuures vabandan, et tegin seda kõrgendatud toonil, ilma, et mulle selleks sõna oleks antud.